Dansk Byggeri efterlyser flere boliger til studerende og kritiserer politikerne for, at de ikke har sørget for, at der er blevet bygget flere små og billige boliger.

Annonce

Rekordoptaget af unge på de videregående uddannelser giver flaskehals på boligmarkedet.

Mange af de 66.439 unge, der lørdag kunne glæde sig over beskeden om at være optaget på en uddannelse, skal nu ud på et boligmarked, hvor de ikke er tænkt ind i tilstrækkelig grad.

Ifølge Dansk Byggeri er der akut behov for 24.000 boliger. I Aarhus alene mangler der 4.500 boliger til unge studerende. Det tal er for Københavns vedkommende endnu større. Her anslår Dansk Byggeri, at der mangler 9.500 studieegnede boliger.

Politikerne bærer et stort ansvar for den pressede situation, hvis man spørger økonomisk konsulent i Dansk Byggeri, Maria Schougaard Berntsen.

»Der er blevet optaget næsten 50 procent flere unge på en videregående uddannelse end for bare ti år siden, så de unge har i den grad taget opfordringen om at tage en uddannelse til sig. Men politikerne har i mellemtiden glemt at bygge små billige boliger til dem.«

»Det er det samme cirkus, vi er vidne til hvert år, og det er derfor tankevækkende, at kommunalpolitikerne endnu ikke har formået at få bygget de nødvendige studieboliger,« siger Maria Schougaard Berntsen.

Hun opfordrer kommunalpolitikerne til at kigge nærmere på den nye planlov, der giver mulighed for at opføre midlertidige studieboliger i såkaldte perspektivområder. Det vil sige man kan etablere midlertidige boliger visse steder, uden at det skal være en del af lokalplanen for området.

»Det bør særligt København og Aarhus gøre brug af, da det kan være med til at tage trykket af det akutte pres på manglen på boliger og give de studerende ordentligt tag over hovedet indtil de finder en anden bolig,« siger Maria Schougaard Berntsen.

De unge skal være åbne for, at man i eksempelvis Aarhus ikke kan forvente at bo inden for Ringgaden og bør være indstillet på at pendle en kortere strækning. Men fleksibilitet eller ej, så er der mangel på studieboliger nu og her, som ifølge Maria Schougaard Berntsen kalder på politisk handling.